客有見饋溫劑云可壮元陽感而有作
作者：李光
朝代：宋

paragraphs: 世人服暖藥，皆云壮元陽。
元陽本無虧，藥石徒損傷。
人生百歲期，南北隨炎凉。
君看田野間，父老多康強。
茅簷弄兒孫，春隴驅牛羊。
何曾識丹劑，但喜秫黍香。
伊予十年謫，日聞貴人亡。
金丹不離口，丱妙常在傍。
真元日滲漏，滓穢留空腸。
四大忽分離，一物不得将。
歌喉變哀音，舞衣換縗裳。
爐殘箭鏃砂，箧餘鹿角霜。
咄哉此愚夫，取樂殊未央。
我有出世法，亦知不死方。
禦寒須布帛，欲飽資稻粱。
床頭酒一壺，膝上琴一張。
興來或揮手，客至亦舉觴。
滌硯臨清池，抄書傍明窗。
日用但如斯，便覺日月長。
参苓性和平，扶衰固難忘。
恃藥恣聲色，如人畜豺狼。
此理甚明白，吾言豈荒唐。
書爲座右銘，聊以砭世盲。